Flight from the Dark: 179

### 179

A külső védvonalak és a főváros magas falai között elterülő külvárosi negyedben haladtok, ahol omladozó viskók, és düledező kalyibák szegélyezik az utatokat. Itt rendszerint a Holmgradból kitiltott bűnözők élnek, akik rászolgáltak arra, hogy nem kívánatos elemekként ide kerüljenek. Most sok menekült is itt tartózkodik, akik itt viszonylagos biztonságot remélnek a városfalak közelségében.

Ahogy közeledtek a városi kapuhoz, a zsúfoltság egyre inkább nő, a káosz pedig már szinte teljesnek mondható. Toran városából érkező menekültek közül sokan érkeztek szekerekkel, lóháton vagy gyalogosan. Közöttük próbál a városi őrség némi rendet tartani, hogy az innen induló erősítés eljuthasson Holmgrad északi negyedébe, ahol heves harcok folynak. Eltelik egy óra is, mire sikerül átverekednetek magatokat a külvároson, és megérkeztek a városkapuhoz. Most megcsodálhatod közelebbről is a város falait és tornyait, mely évszázadok óta ellenáll az idő és a háború pusztításának.

Áthaladtok a szigorú tekintetű őrök sorfala között, és eljuttok a Vinas térre. Ez a rózsaszín kockakövekkel díszített terület békeidőben piactérként szolgál, de a közelgő háború miatt, most csak kétségbeesett embereket látsz. Ahogy a tér közepére érkeztek, kísérődet megállítja egy élénkvörös és aranyszínű öltözéket viselő lovastiszt, aki alighanem a Királyi Őrség magas rangú kapitánya. Utasítja útitársadat, hogy azonnal térjen vissza a posztjára, ellenkező esetben engedetlenségért bitófára juttatja. A fiatal tiszt hiába próbálja megmagyarázni a helyzetet, felettesét láthatóan ez hidegen hagyja. Kísérőd rövid tisztelgés után megfogja lovad kantárját és mielőtt elindulna visszafelé, sok szerencsét kíván neked! A lovaskapitány is megfordul, és a rémült emberek tömegén át próbál eljutni a térről kivezető széles sugárútra.

Ha akarod, megpróbálhatod követni őt, lapozz a 4-re.

Ha nem törődsz vele, és elindulsz felderíteni a várost, lapozz a 203-ra.

Text copyright © 1985 Joe Dever.
Illustrations copyright © 1985 Gary Chalk.
Fordította: Killmaster.