Shadow on the Sand: 416

### 416

Előveszed a hátizsákodból az üveggömböt és óvatosan a kezedbe veszed. Nem lenne túl szerencsés, ha idejekorán robbanna fel. Felemeled a csapóajtó emelőkarját, majd egy kis résnyi lyukon óvatosan körbekémlelsz. Három pár lábat pillantasz meg, és kétséged sincs afelől, hogy ellenfeleid csak a kedvező alkalomra várnak, hogy valamiképp bejuthassanak a toronyba. Jobb kezedet kidugva a magasba hajítod a gömböt. Tudod, ha az földet ér és összetörik, a közelében jókora robbanás várható. Gyorsan le is zárod a csapóajtót és a következő pillanatban hangos detonáció hallatszik. A meglepetés erejét kihasználva felküzdöd magad a torony tetejébe, hogy szembenézz az esetlegesen életben maradt ellenfeleiddel.

A sűrű bíborszínű füstöt gyorsan szerteviszi a jeges szél. Két Giak kicsavart testtel fekszik holtan a közeledben, egy fekete páncélt viselő Drakkarim pedig kábultan fekszik a mellvédnek támaszkodva. Bal karját szorongatja, amely erősen vérzik. A robbanás ereje leszakította az alkarját. Megpróbál talpra kecmeregni, amikor látja, hogy felé közeledsz, de nem sikerül neki. Acélkesztyűs öklével feléd sújt, de te könnyedén elkerülöd a támadását, és végzel vele.

Odalépsz a rúnákkal díszített kis acéloszlophoz, melyen számos kardcsapás és mélyedés látható. Az ellenség megpróbálta elpusztítani azt, de csupán felszínes károkat tudtak okozni. Egy rejtett kart kell csupán meghúznod ahhoz, hogy aktiváld a kristályjelzőt.

Mielőtt ezt megtehetnéd, egy sötét árny jelenik meg a fejed felett. Egy Kraan az, melynek nyergéből egy gonosz tekintetű, ocsmány Giak ugrik le a torony tetejére. Bősz harci kiáltást hallat, és feltett szándéka, hogy csontjaidat apró darabokra vagdalja. Ez az ellenfeled magasabb és erősebb is, mint az eddigi támadóid, ő a Giak sereg kapitánya, akivel most meg kell küzdened.

Giak kapitány Harci ügyesség 16 Szívósság 15
(Ellenfeled elméjét Nadziranim harci varázslata védi, immunis az Elmecsapásra.)

Ha győztél, lapozz a 132-re.

Text copyright © 1985 Joe Dever.
Illustrations copyright © 1985 Gary Chalk.
Fordította: Killmaster.