Flight from the Dark: 330

### 330

Egy hatalmas terembe érkezel, ahol több vastag kőoszlop áll. A helyiségből csak úgy árad a gonoszság elemi ereje. Amikor a terem közepére veted a tekinteted egy jókora kör alakú vermet látsz, melynek felső részét gyűrű alakban elhelyezett obszidián lapok takarják. Rajtuk a halál és a pusztulás szimbólumait látod. A gödörben egy megtermett élőholt alakot látsz, akinek csontos kezeit a csuklójánál leláncolták. A vastag és erős béklyók végei a barlang mennyezetéhez vannak erősítve. A gonosz entitás csak derékig emberszerű, az alsó része gyökérhez hasonló nyúlványokból áll. Ezek, akár a dzsungelben a kúszónövények, teljesen behálózzák a vermet, mintha az életet akarnák kiszipolyozni a talajból. A lény felső testén kopott bronz páncél feszül, fején pedig egy jókora acélsisakot hord, melyet négy hegyes pengével láttak el. Már a puszta látványa is eléggé rémisztően hat rád.

Aztán valami baljós dolog történik, a teremtmény vérvörös szemei lassan kinyílnak. Valósággal szédülni kezdesz, ahogy az ismeretlen gonosz erő életre kelti ezt a félelmetes entitást. A lábad mintha földbe gyökerezett volna, egy lépést sem tudsz tenni. Rekedtes krákogó hang hallatszik, amikor a teremtmény alsó álkapcsa mozogni kezd.

- Tudom, hogy ki vagy! Egy tejfölösszájú Kai kutya! Gyere közelebb és rettegj Vurnos hatalmától! Ostoba arcátlanságod nem marad büntetlenül. Az Árnyék Kapu fogva tartja testemet, de a dühöm jóval erősebb a halandók láncainál. Te nyápic Kai növendék imádkozz isteneidhez, aztán pedig készülj a halálra!

A félelmetes entitás rángatni kezdi a béklyóit, melyek fogva tartják karjait. Borzalmas reccsenés hallatszik fentről, a jobb oldali láncot tartó kapocs letörik a mennyezetről. Ellenfeled felhasználva rettenetes erejét feléd sújt a lánccal. Gyorsan egy vaskos kőpillér mögé ugrasz, remélve, hogy itt biztos fedezéket találsz. A lánc rátekeredik az oszlopra, és az éles csikorgó hangot hallatva lassan kezd összeomlani. Fentről törmelék zúdul le, de te csodával határos módon csupán néhány karcolást szenvedsz el. Vesztesz 1 Szívósság pontot! A teremtmény csalódottan kiált fel, majd elszántan újra feléd sújt a lánccal. Egyetlen esélyed a menekülésre, ha gyorsan egy másik pillér mögött keresel fedezéket.

Dobj egy tízoldalú kockával! (Ha elsajátítottad a Vadászat Kai tudományát, +1-et hozzáadhatsz a dobáshoz, ha pedig az Álcázás Kai tudományát sajátítottad el +2-t adhatsz a dobott számhoz!)

Ha az eredmény 0-2 között van, lapozz a 462-re.

Ha a dobás 3, 4, vagy 5, lapozz az 548-ra.

Ha 6 vagy több, lapozz a 240-re.

Text copyright © 1985 Joe Dever.
Illustrations copyright © 1985 Gary Chalk.
Fordította: Killmaster.