Flight from the Dark: 1

### 1

Harangszó ébreszt fel mély álmodból. A beavatottak kollégiumának félhomályos gyertyafényénél kelsz fel csendesen az ágyadból, és magadra öltöd zöld Kai tunikádat és köpenyedet. Megigazítod az övedet, és magadhoz veszed a hátizsákod is, mielőtt itt hagynád alvó társaid. Nem lenne bölcs dolog elkésni oktatód: Csillag Tűz, Kai Mesterrel folytatandó edzésről, figyelembe véve a büntetést, melyet kilátásba helyezett, ha nem jelennél meg időben. A hálótermet az északi ajtón hagyod el, mely közvetlenül a Kai kolostor központjában található edző parkra nyílik. Oktatód már vár rád, a mai ünnepre való tekintettel díszes ruhát öltött. A homályos, hajnal előtti holdfényben éles látásoddal alaposan szemügyre veheted ezt a félelmetes harcost, aki a fegyverállvány mellett áll. Üdvözöl téged, és felszólít, hogy válassz a tölgyfából készült fegyverek közül, és állj vele szemben.

- A csaták nem mindig zajlak fényes nappal Csendes Farkas! - miközben egy fakardot akaszt le az állványról. E reggel homálya az érzékek élesítésére szolgál. Kár, hogy ugyanez nem mondható el az osztályban tanúsított figyelmedről.

A mester türelmesen irányítja lépteid, megmutatja, hogyan kell kitérni az ütés elől, illetve blokkolni azt, valamint hatékony támadásokat alkalmazni. Félórányi intenzív gyakorlás után már zihálsz és izzadsz a meglehetősen hideg hajnali levegő ellenére. Oktatódon ennek nyomaa sem látszik.

- Jól van Csendes Farkas, leteheted a kardod, és pihenhetsz egy kicsit! Úgy tűnik, osztálytermi figyelmetlenséged valamelyest kompenzálja a fegyverekkel való természetes bánásmódod. Nagyon ígéretes tanítvány vagy! Ha ezt az erőfeszítést a tanulmányaidra is sikerül fordítanod, egy napon még Kai mesterré is válhatsz.

Mestered szavai jóleső érzésekkel töltenek el, és megfogadod, hogy jobban fogsz koncentrálni az órákon. A fából készült kardot visszahelyezed a fegyverállványra és nagyot kortyolsz a magaddal hozott vizesüvegből. Amikor az első korty lecsúszik a torkodon a csendet váratlanul a kapuház harangjai törik meg. Valami rendellenes dolog történhetett.

- Ishir szerelmére! – kiáltja Csillag Tűz, aki a nyugati látóhatárt kémleli.

Az ég arrafelé mind sötétebbé kezd válni, és a „mozgó fellegek” egyenesen a kolostor felé tartanak. Több mint száz szárnyas teremtmény közeleg.

- Kraanok! A Kai Istenek óvjanak meg minket!

A vészharangok már mindenkit riasztottak a kolostoron belül, és valamennyien készen állnak arra, hogy megvédjék az épületet a támadókkal szemben. Ellenfeleitek első hulláma a kolostor kapujánál csap le. Mindegyik szárnyas teremtmény hátán egy-egy Giak ül, ők képezik a Sötét Urak seregének alapját. Bár nem túl erősek, és meglehetősen ostobák is, viszont rengetegen vannak. A kolostor kapuja félig nyitva áll, és úgy tűnik, ellenfeleitek itt akarnak betörni. Sietnetek kell, hogy megelőzzétek támadóitokat.

- Csendes Farkas azonnal kövess engem! - érkezik a parancs mesteredtől, aki rögvest a kapu felé rohan.

Ha habozás nélkül követed őt, lapozz a 392-re.

Ha előbb magadhoz vennél egy valódi fegyvert a fegyverállványról, lapozz a 497-re.

Text copyright © 1985 Joe Dever.
Illustrations copyright © 1985 Gary Chalk.
Fordította: Killmaster.