Flight from the Dark: The Story So Far …

## A kaland elkezdődik...

Sommerlund északi vidékén évszázadok óta hagyomány, hogy a szülők a tehetséges gyermekeiket hét éves koruk betöltése idején Kai kolostorba küldik, hogy ott elsajátíthassák nemes őseik tudományát és harci képességeit. Kai mesterek oktatják őket, és a tanítványok a szigorú és sokszor nehéz képzések ellenére is tisztelik őket. Egy napon, mikor elsajátították a szükséges ismereteket, visszatérnek otthonaikba, hogy aztán megvédjék magukat és rokonaikat a nyugati határ felől érkező Sötét Urak támadásaitól.

A régmúlt időkben, a Fekete hold évében a Sötét Urak támadást indítottak Sommerlund ellen. A háború hosszú volt és sok áldozatot követelt, de szülőfölded védői győzedelmeskedtek a Maaken szakadéknál lezajlott csata során. I Ulnar király, (aki szintén tehetséges Kai mester volt), szövetségesével, Durenor királyának katonai erejével karöltve a Moytura hágónál rajtaütöttek az ellenséges seregen, és a Maaken szakadék feneketlen mélységeibe szorították őket. Az ellenség vezérével Vashnával, maga az uralkodó végzett. Fegyvere, a varázserejű Napkard lesújtott Sötét Úrra. Bár a gonosz erők elbuktak, mégis bosszút esküdtek a királyi ház ellen.

Sok év szállt azóta tova. Közeleg Fehmarn ünnepe, a tavasz első napja. Régi hagyomány, hogy ezen a napon összegyűlnek a Kai kolostorban a rend tagjai, hogy megerősítsék hitüket isteneikben, és hűségüket az Ulnar királyi ház iránt. Számos utazó és megbízott érkezett már vissza a kolostorba, hogy részt vegyen a holnapi ünnepségen, amely egyben az új év kezdetének számít itt Sommerlundban.

Egy fiatal beavatott vagy, akit Néma Farkasnak hívnak. Ezt a nevet Kai mestereid aggatták rád, amikor először beléptél a rend falai közé. Ez a nyolcadik tavaszváró ünnep melyen részt veszel. Büszkeség és izgatottság fog el, akárcsak azon a neves napon, amikor Dage falujából ide kerültél. Az elmúlt napok mozgalmasak voltak valamennyiőtök számára, hisz a visszatérő utazók részletesen beszámoltak a távoli területen zajló csatákról, izgalmas útjukról valamint sikeresen végrehajtott küldetésükről. Mindenki reménnyel telve várja az új évet, és a közelgő ünnepet. A kolostorban mozgalmas az élet, az utolsó előkészületek zajlanak.

Az itt tanuló fiataloknak viszont alig változott a megszokott naprendje. A képzés a szokásos módon folytatódik, és az ünnepre való tekintettel sokkal nehezebb koncentrálnod tanítótok Csillag Tűz szavaira, aki földrajzórát tart éppen.

- Csendes Farkas! Talán megnevezhetnéd Vadföldek kikötővárosát! – a hirtelen felkiáltás kizökkent eddigi álmodozásaidból.

Fogalmad sincs miféle választ adhatnál erre a kérdésre, csupán nyitott szájjal tátogsz zavarodban.

- Mmm… Pontosan úgy van ahogy gondoltam. Nem ez az első alkalom, hogy elmélázol az óráimon. – dörmögi mély hangján, és rosszallóan csóválja a fejét. – Példásan meg kell büntetnem téged, hogy a jövőben jobban koncentrálj!

Csillag Tűz egy fényes érmét húz elő a zsebéből, miközben gondolatai a megrovásodon járnak.

- Hagyom, hogy a sors döntsön erről a kérdésről. – jelenti ki határozottan az oktatód.

Az érmét felpöccinti a levegőbe, és a bal kezével ügyesen elkapja azt. V. Ulnar király arcképe néz vissza rá.

- Legyen hát extra fegyverforgatás holnap reggel! Egy órával hajnal előtt jelentkezel nálam a felszereléseddel együtt az edző parkban. Világos?

- Igen uram! – jelented ki alázatosan.

A harangok hármat kondulnak, ezek jelzik a mai oktatási órák végét. Hátizsákodba pakolod a könyveidet, és tekercseidet, és még mielőtt elhagynád a termet társaiddal együtt, tanítód újból figyelmeztet, hogy holnap reggel légy pontos, vagy kiküldenek tűzifát gyűjteni az erdőbe, és este sem foglalhatsz helyet az ünnepi asztalnál.

Nagyot nyelsz, miközben alig tudod kinyögni:

- Pontos leszek uram… ígérem!

Kalandod itt elkezdődött, lapozz a 1-re.

A Table of Contents megnyomásával visszatérhetsz a főmenübe!

Text copyright © 1985 Joe Dever.
Illustrations copyright © 1985 Gary Chalk.
Fordította: Killmaster.