Flight from the Dark: 183

### 183

A csatazaj egyre csak erősödik, ahogy haladsz előre a fák sűrűjében. Éles dörrenés hallatszik, mintha zivatar lenne készülőben. Néhány másodpercnyi szünet után a zaj megismétlődik. Ezúttal már páncélcsörömpölést és Giakok ordítását is hallod. Kimért léptekkel igyekszel előre, mígnem egy tisztáshoz érsz. Meglepetten veszed észre, hogy Raumas romjainál vagy, melyről tanítóid meséltek a kolostorban. Ez az erdei település sok évszázaddal ezelőtt létesült, valamikor az ősi királyok idején. Mára már csak egy templom romja áll itt, és hirdeti az elmúlt évszázadok dicsőségét.

Giakok egy csapata kb. tizenöten támadják a templom azon részét, mely még részben épségben van. A ledőlt márványoszlopok között számos gonosz támadó hever, ám ennek ellenére nem adják fel a harcot az ismeretlen ellen, aki a romok között küzd az életéért. Hirtelen kék színű villám csap bele a Giakok első sorába, és a páncélos gazfickók csak úgy repülnek szerte széjjel. Egy, a többieknél magasabb, tetőtől talpig fekete páncélban álló alak folyamatosan szidalmazza embereit, és szöges korbáccsal ösztönzi őket újabb rohamra.

Kivont fegyverrel a tisztás széléhez lopakodsz, és próbálod kideríteni a sűrű aljnövényzetben megbújva, hogy vajon kik lehetnek a védők. Legnagyobb meglepetésedre azt látod, hogy a romot egyetlen, veled egyidős fiatalember védi. Fölismered csillagokkal díszített égszínkék köpenyét, ő a torani mágusok céhének tagja. Életkorát elnézve valószínűleg még tanonc.

Öt Giak támad lándzsával az ifjú mágusra, aki sietve visszahúzódik a romok közé. Látod, amikor megfordul, felemeli a bal kezét, és kinyújtott tenyeréből kék villám cikázik a vicsorgó támadók közé. Rejtekhelyedről azt is látod, hogy az egyik Giak a romok mögé kerülve, felmászott a templom törött oszlopára. Hosszú görbe tőrt tart a szájában és éppen rá akarja vetni magát a lent álló ifjú mágusra.

Ha odakiáltasz a mágusnak, hogy vigyázzon, lapozz a 363-ra.

Ha odarohansz és megtámadod az épp ugrani készülő Giakot, lapozz a 78-ra.

Felkapsz egy letört márványdarabot, és ellenfeled fejéhez vágod, lapozz a 461-re.

Text copyright © 1985 Joe Dever.
Illustrations copyright © 1985 Gary Chalk.
Fordította: Killmaster.