Flight from the Dark: 291

### 291

Lovadat a kápolna felé irányítod, ahová legalább egy tucat Giak próbál meg betörni. Két fiatal Kai növendék próbálja meg védeni a bejáratot, vitézül harcolva az ellenséges erők ellen. Épp a legjobbkor érkezel. Lepattansz a hátasodról, és az állattal együtt megtizedelitek a Giakok hátsó sorát. Míg te a fegyvereddel igyekszel aprítani őket, a lovad patáival zúzza halálra a gonosz támadókat. Miután végeztetek ezzel a kis csoporttal, bentről egy kiáltás hallatszik:

- Gyorsan Csendes Farkas! Gyere a kápolnába!

Habozás nélkül besurransz a résnyire nyitva hagyott bejárton. Szürke Galamb és bátor társa Acél Szív védik a bejáratot, és próbálják eltorlaszolni, hogy az ellenség ne tudjon ide bejutni. Néhány perc erejéig biztonságba kerültél.

A kápolna belsejében kevesebb, mint egy tucat Kai tanítvány maradt csupán. Mindannyian megsebesültek, ruháik szakadtak és a vértől mocskosak. Egyikük elvesztette a bal csuklóját, másik két társa gyógyító mágiával próbál rajta segíteni.

- Jól harcoltál Csendes Farkas! Láttuk, amikor kivágtattál az istállóból, de azt nem gondoltam volna, hogy el is jutsz idáig! – mondja a kissé fennhéjázó Szürke Galamb.

- Sosem voltak kétségeim. Én tudtam, hogy túléled. – szól csendesen Acél Szív.

Sietve tájékoztatod barátaid mivel bízott meg mestered Csillag Tűz. Ők is ismerik az átjárót, mely a Nap Tornyába vezet. Szürke Galamb vállalja, hogy elkísér a kápolna északi részéhez, ahol az oltár áll.

Az oltár felületét a nap isten és a hold istennő szimbólumai díszítik. Egy rövid csendes imát mormolsz az itt küzdő harcosokért, majd sietve haladtok tovább egy kis sekrestyébe. Itt halmozták fel a Kai mesterek ünnepi ruháit és a rend valamennyi kegytárgyát. A kis helyiség nyugati falánál egy kősír áll, melyben Vas Gyöngy, egy híres Kai mester nyugszik. Felette egy díszes tartón legendás pallosa fekszik, melyet magadhoz vehetsz. (Ne feledd, egyszerre csupán két fegyvert birtokolhatsz!)

Néhány szívdobbanásnyi idő elteltével pokoli robbanás rázza meg a kápolna tetejét.

- Gyorsan! Nincs vesztegetni való időd Csendes Farkas! Az átjárót a sír mellett találod egy nagy aranyszínű bársonyfüggönnyel letakarva! – kiáltja kísérőd. Én visszamegyek, hogy védjem a kápolna bejáratát!

Fogalmad sincs mi történhetett, de megfogadva barátod tanácsát, elhúzod a függönyt. Egy kis kőajtó tárul a szemed elé, melyet egy sárga, nap alakú aranytábla díszít. Sem fogantyút sem zárat nem látsz rajta, csupán néhány általad is jól ismert Kai szimbólumot. A lefordított szöveg így hangzik:

„Kinek szándékában áll, hogy ezen ajtón belép, ejtse ki diccsel, a legfőbb Kai mester nevét!”

Emlékszel erre a névre? Ha igen, úgy alakítsd át a betűket számokká az alábbi táblázat segítségével. Add össze a betűk pontértékét, szorozd meg néggyel, majd lapozz arra a fejezetpontra.

Betűtáblázat
A=1 | Á=2 | B=1 | C=3 | D=8 | E=5 | É=3 | F=2 | G=9 | H=1 | I=4 | J=2 | K=3 | L=4 | M=6 | N=4 | O=8 | Ó=5 | Ö=6 | Ő=6 | P=8 | Q=7 | R=7 | S=6 | T=6 | U=3 | Ú=2 | Ü=4 | Ű=7 | V=1 | Y=8 | Z=5
--- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | ---

Kattints ide, és válaszd ki a helyes számot!

Ha a szöveg nem értelmesen folytatódik, vagy nem tudod a nevet, lapozz a 361-re.

Text copyright © 1985 Joe Dever.
Illustrations copyright © 1985 Gary Chalk.
Fordította: Killmaster.