Shadow on the Sand: 503

### 503

Sietve leereszkedsz a létrán a könyvtárszobába, és lezárod magad mögött a csapóajtót. Megkönnyebbülten sóhajtasz fel, hogy sikeresen teljesítetted a rád bízott feladatot, és még mindig életben vagy.

Már épp arra készülsz, hogy leereszkedj a karzatról, amikor a déli fal irányából hideg légáramlatot érzel, és csípős füst szaga csapja meg az orrod. Az egyik ablak nyitva áll, és annak párkányán egy fekete sólyom ül. Amikor tekintetetek összetalálkozik, képek kezdenek örvényleni a fejedben. Madártávlatból látod a halálos csatát, amely az edzőparkban tombol. A pusztítás már elképesztő méreteket öltött, csupán néhány Kai mester küzd még vállvetve, a többiek valamennyien meghaltak. Az agyad sokkolja ez a borzalmas látvány, kapaszkodnod kell, hogy össze ne ess. Újabb képek jönnek, ezúttal már Bátor Penge szemével látod a küzdelmet. Drakkarimok és Giakok hada veszi körbe őt, és bár sok ellenfelével végzett, ilyen túlerő ellen neki sincs már sok esélye. Utolsó erejével az alábbi szavakat intézi még hozzád:

- Gyorsan le a pincébe Csendes Farkas, menekülj innét! Minden elveszett! Indulj el Holmgrad városába, és számolj be a királynak mi történt itt. A Nap istene és a Hold istennője óvjon téged utadon!

A képek elhalványulnak, a fejed pedig kitisztul. Mintha egy rémálomból ébredtél volna. A sólyom egy rikoltás után meglebbenti szárnyait, és délkelet felé száll a narancssárga fény útját követve. Hallod, ahogy az ellenség diadalmas csataüvöltésben tör ki, legyőzték a Kai mestereket. Mély szomorúság fog el, de tudod, mit kell tenned. Ha sikerül figyelmeztetned a királyt a közelgő veszélyre, azzal jócskán hátráltathatod ellenségeitek tervét. Macskaszerű ügyességgel leereszkedsz a terem alsó szintjére és kíváncsian kinézel a nyitott ablakon.

A csata végül befejeződött, rengeteg tetem fekszik a kolostor edzőparkjában. Az ellenfél igen sok áldozat árán tudott csak győzelmet aratni. Dühödt kiáltás hallatszik a támadók soraiból, egy csuklyás alak lép elő, és hosszasan mormolni kezd. Kinyújtott tenyeréből egy skarlátvörös tűzgolyó repül ki egyenesen a nyitott ablak felé. Azonnal hasra vágod magad.

Dobj egy tízoldalú kockával!

Ha a dobás értéke 0-4 között van, lapozz a 234-re.

Ha a kocka 5-9 közötti számot mutat, lapozz a 64-re.

Text copyright © 1985 Joe Dever.
Illustrations copyright © 1985 Gary Chalk.
Fordította: Killmaster.